# 2. samling

# Tema: Skjærtorsdag/langfredag

Utviklet av Elverum prestegjeld

**Utstyr:**

* Flanellograf-figurer
* 20 små bilder til Kims lek.
* Små esker
* Gipsruller
* Sakser
* Skål med vann
* Farget kartong
* Garn
* Trekuler
* Tusjer til å tegne ansikt

**Samlingsstund**

* Hilserunde
* Tenne lys for hverandre i lysgloben (ikke i Leiret. Tar for lang tid)
* Sang: *Dine hender er fulle av blomster*
* Repetisjon fra forrige gang. Hva var hovedtema da? Husker dere hva som skjedde?
* I dag skal dere høre om det som skjedde skjærtorsdag og langfredag. Jesus har fortalt disiplene (vennene) sine at han snart skal bli borte. Men han kommer til å være nær dem likevel, selv om de ikke kan se ham. Dette synes disiplene er veldig vanskelig å forstå. Kan noe være borte, og samtidig være nær?
* **Lek: Kims lek**
  + Legg 20 små bilder på flanellografen og la dem se på det i ett minutt. Fjern én ting. La barna finne ut hva du har fjernet. For å gjøre det vanskeligere kan du fjerne flere ting om gangen, og samtidig flytte rundt på det som er igjen.
  + Lek flere ganger.

**Fortellingen om skjærtorsdag og langfredag**

* Fortelles muntlig ved hjelp av flanellograf.
* Bibeltekst: Matt. 26, 26-56 og Matt. 27, 32-56
* Det siste måltidet Jesus hadde med vennene sine på Skjærtorsdag, kalles nattverden. I kirka feirer vi også nattverd. Noen av dere har kanskje sett det. Da går vi fram, får et lite brød av presten som vi dypper i litt vin og spiser. På den måten har vi måltid med Jesus.
* I gamle dager i kirka, hadde de også nattverd i kirka. Men på den tiden snakket ikke presten norsk. Han snakket et språk som heter latin, og det var det nesten ingen som skjønte. Så når de satt i kirka og skulle ha nattverd, så hørte de presten snakke på latin om brødet og vinen som var Jesu kropp og Jesu blod. Det han sa var: Hoc est corpus meum, domini, filii. Hører dere at det ligner på Hokus pokus filiokus? For dem virket det som om presten tryllet brødet og vinen til kropp og blod, og derfor sier vi i dag Hokus pokus filiokus når vi tryller.

**Sang:** *Leiret/Hernes: Hosianna*

*Sørsk.: Deg være ære (1.vers)*

**Sang:** *Leiret: Dine hender er fulle av blomster*

*Sørsk.: Påskemorgen*

*Hernes:Vær meg nær o Gud*

**Formingsaktivitet:**

* Påskelandskap:
  + **Lage disipler** (mennesker). Lag kropper av kremmerhus, med hode på toppen. Hår av garn. Tegn på ansikt.
  + **Lage hus** (Jerusalem). Bruk små esker, og klipp åpning til dør. Klipp opp gipsrullen i små biter. Dypp bitene i vann og legg dem på eska. Det trengs nok 2-3 lag med gips for å skjule eska. Gni godt med bløte hender over gipsen, slik at den blir glatt og fin.
  + Plasser **de tre korsene** på høyden Golgata.

**Avslutning:**

* Stå i ring, alle holder hverandre i hendene.
* Sang: *Jeg folder mine hender små (1.vers):*

**Jeg folder mine hender små**

**i takk og bønn til deg.**

**La alle barn i verden få det**

**like godt som jeg.**

* Takk for i dag!